Bauhof kirjutas Leedus ligi 20 miljonit eurot korstnasse
16. oktoober 2013 kell 21:00
Eesti üks suuremaid ehituskaupade müüjaid Bauhof püüab Leedus rakustesse sattunud äri pankrotiohust päästa. Leetu investeeritud ligi 20 miljonit eurot kandis Bauhof maha.
Bauhof Group teatas, et ettevõtte Leedu tütarfirma UAB Bauhof LT esitas Vilniuse kohtule ettevõtte restruktureerimise taotluse eesmärgiga korrastada ettevõtte võlgnevusi ja korrigeerida ärimudelit.
“Restruktureerimise otsus sündis raskelt,” ütles Bauhof Group ASi tegevjuht Mart Vau, kelle sõnul investeeris Bauhof Leetu 19 miljonit eurot ehk kaks korda plaanitust enam.
UAB Bauhof LT tegevjuhi Patricijus Rauktyse sõnul ei ole praegu näha, et Leedu majandusseis taastuks piisava kiirusega ning juhid ja omanikud otsustasid, et jätkamine Leedu viie kauplusega ja olemasoleva ärimudeliga ei ole jätkusuutlik. Tema sõnul püütakse vältida Leedu Bauhofi pankrotti.
“Teeme pakkumised ka töötajatele ja rendileandjatele, kellega on ettevõttel pikaajalised lepingud. Loodame, et nende sammudega õnnestub pankrotistsenaariumit vältida,” selgitas ta.
“Senine Leedu investeeringusumma on eelnevate aastate jooksul kogu ulatuses maha kantud ning Eesti majandustulemusi Leedu tütarettevõtte kahjum ja restruktureerimine ei mõjuta. Sellel aastal teeme eeldatavalt mullusest parema tulemuse nii käibelt kui ka ärikasumilt,” täpsustas Vau.
Võrreldes Eestiga lepib Leedu tarbija pisut madalama kvaliteedi ja vastavalt odavama kaubaga, ütles Vau olukorra kohta Leedu turul.
Mis on Leedu turu eripärad Bauhofi vaatevinklist, kui võrdlete sealset olukorda Eesti ja Lätiga? Võrreldes Eestiga lepib Leedu tarbija pisut madalama kvaliteedi ja vastavalt odavama kaubaga. Lätis me praegu ei tegutse ning seetõttu puudub meil turuosalise kogemus. Hinnanguliselt arvan, et Läti majandus on kosunud ning sealne turuolukord jääb Eesti ja Leedu vahele.
Te ei jätka Leedus praeguse viie kauplusega. Mitme kauplusega jätkate ja millised need kauplused saavad olema, mis ellu jäävad? Sellele küsimusele mul praegu vastust ei ole, kuid kohe, kui see vastus on olemas, anname sellest teada. Läbirääkimised kõigi osapooltega kestavad eeldatavalt mõne nädala ja siis on ka selgus majas.
Kas ja mil määral kavatsete Leedus vähendada töötajate palkasid lisaks töötajate arvu vähendamisele? Töötame vastavat äriplaani alles välja. Muutused tulevad ning need on üsna suured, nagu oma pressiteates ka väljendasime. Praegu on võrrandis mitu muutujat, mille väärtust me ei tea. Seetõttu ei saa praegu ka täpsemalt vastata.
Kuidas läheb Bauhofil Lätis, kus kavatsesite viimase majandusaasta aruande põhjal jaemüügiga alustada? Lähiajal ei plaani me Lätis ühtegi kauplust avada. Organisatsioon ja protsessid vajavad korrastamist, mis võtab kindlasti oma aja. Alles siis saab pikemaid plaane teha.
Millised laienemise plaanid on Bauhofil Eestis lisaks Mustika keskuses avatavale poele? Mustika keskuse kaupluse avame detsembris. Tallinna planeerime veel 2–3 uut poodi. Lisaks on katmata veel mõni suurem linn. Ambitsioon on Eestis avada 5–7 uut kauplust paari aasta perspektiivis. Täpne ajakava sõltub turu arengutest. Eestis oleme optimistlikud ja teotahtelised.
Millised kavatsused on teil Eestis olemasolevate poodidega? Ükski kauplustekett ei ole kunagi lõpuni valmis. Uute kaupluste rajamise kõrval tahame, et meie olemasolevad kauplused näeksid head välja ning oleksid varustatud parima võimaliku kaubaga.
Maikuus kirjutasime, et Bauhof sõlmis prokuratuuriga kokkuleppe seoses karmide hankelepingutega, mida prokuratuur uuris. Kuidas iseloomustate praeguseid Bauhofi lepinguid tarnijatega? Hankelepinguid kaasajastasime juba kolm aastat tagasi. Minu meelest on nad vastastikku sobivad ning kuna äri käib, kinnitab see, et nad on sobivad ka hankijatele.
2012. aasta käive kasvas kümnendiku võrra, 96 mln euroni, millest Leedu osa moodustas 22 mln eurot. Eesti müük kasvas sama palju ja see moodustas 74,6 miljonit eurot.Ärikasumit teenis ettevõte 1,2 mln eurot aasta varasema 3,2 mln eurose kahjumi vastu.12 kauplust on Eestis, ettevõttes töötab üle 450 inimese.
Eestlased said omanikuks
Tänavu suvel ostis Bauhofi ja MyFitnessi praeguste ja endiste juhtide ning nõustajate loodud ettevõte MyInvest Estonia OÜ Stockholmi erakapitalifondilt Askembla Growth Fund kõik Bauhof Group ASi ja My Fitness ASi aktsiad. Tehingut rahastas SEB Eesti.Askembla Growth Fund otsustas juba varakevadel müüa oma osaluse erinevates Balti riikides tegutsevates ettevõtetes.MyInvestis ei ole üht suuraktsionäri, vaid mitmekesine aktsionäride struktuur, kuhu kuuluvad nii Bauhofi kui ka MyFitnessi praegused aktsionärid, juhtkonna liikmed ja tehingu nõustajaid. Suurem osa kuulub eestlastele.“Nemor Invest OÜ ja Bauhofi Skandinaavia investoritest partnerid saavad olla ka edaspidi Eesti ehitusmaterjalide ja aiakaupade suurima jaekaubandusettevõtte omanikud,” ütles MyInvest Estonia nõukogu esimees Indrek Prants juulis.